-ຮຽນທ່ານຮອງລັດຖະມົນຕີ, ທ່ານສາມາດມໃຫ້ຮູ້ຂໍ້ສະຫຼຸບສະບັບເລກທີ 12-KL/TW ລົງວັນທີ 12 ສິງຫາ 2021 ຂອງ ກົມການເມືອງ “ກ່ຽວກັບຊາວຫວຽດນາມອາໄສຢູ່ຕ່າງປະເທດໃນສະພາບການໃໝ່” ໄດ້ສົ່ງສານຫຍັງເຖິງຊາວຫວຽດນາມເຮົາທີ່ອາໄສຢູ່ຕ່າງປະເທດ?
ວັນທີ 12 ສິງຫາ 2021, ກົມການເມືອງ ໄດ້ປະກາດໃຊ້ຂໍ້ສະຫຼຸບສະບັບເລກທີ 12-KL/TW (ຕໍ່ໄປນີ້ເອີ້ນຫຍໍ້ວ່າຂໍ້ສະຫຼຸບ 12) ກ່ຽວກັບວຽກງານຊາວຫວຽດນາມອາໄສຢູ່ຕ່າງປະເທດໃນສະພາບການໃໝ່. ອາດເວົ້າໄດ້ວ່ານີ້ແມ່ນໜຶ່ງໃນບັນດາຂີດໝາຍສຳຄັນສໍາລັບວຽກງານຊາວຫວຽດນາມອາໄສຢູ່ຕ່າງປະເທດ; ບັນດາສານທີ່ຂໍ້ສະຫຼຸບ 12 ໄດ້ສົ່ງໄປນັ້ນກໍ່ໄດ້ຮັບການຕອບສະໜອງຢ່າງສຸດໃຈຈາກຊາວຫວຽດນາມເຮົາອາໄສຢູ່ຕ່າງປະເທດເປັນຈໍານວນຫຼວງຫຼາຍທັງຢຸ່ພາຍໃນ ແລະ ຕ່າງປະເທດ.
ທິໜຶ່ງ, ຂໍ້ສະຫຼຸບ 12 ໄດ້ສະແດງໃຫ້ເຫັນຄວາມເຄົາລົບ ແລະ ການຕີລາຄາສູງຂອງພັກ ແລະ ລັດ ຂອງປະເທດພວກເຮົາຕໍ່ການປ່ຽນແປງຢ່າງຕັ້ງໜ້າ ແລະ ບົດບາດຂອງຊາວຫວຽດນາມອາໄສຢູ່ຕ່າງປະເທດໃນຂະບວນການການສ້າງສາ ແລະ ພັດທະນາປະເທດຊາດ.
ປະຊາຄົມຊາວຫວຽດນາມອາໄສຢູ່ຕ່າງປະເທດນັບມື້ນັບມີການເພີ່ມຂຶ້ນໃນດ້ານຈໍານວນ, ເປິດກວ້າງກວ່າເກົ່າໃນດ້ານພື້ນທີ່. ມາຮອດປະຈຸບັນ, ປະຊາຄົມຊາວຫວຽດນາມອາໄສຢູ່ຕ່າງປະເທດມີປະມານ 5,3 ລ້ານຄົນ ທີ່ພວມດຳລົງຊີວິດ ແລະ ເຮັດວຽກຢູ່ 130 ປະເທດ ແລະ ເຂດແຄ້ວນ. ບົດບາດ, ທີ່ຕັ້ງ ແລະ ອິດທິພົນຂອງປະຊາຄົມຊາວຫວຽດນາມອາໄສຢູ່ຕ່າງປະເທດໃນສັງຄົມປະເທດປະຈໍາຖິ່ນນັບມື້ນັບໄດ້ຮັບການຍົກສຸງ. ໂດຍສ່ວນໃຫຍ່ຊາວຫວຽດນາມອາໄສຢູ່ຕ່າງປະເທດມີຖານະທາງດ້ານກົດຫມາຍ, ຊີວິດການເປັນຢູ່ມີຄວາມສະຖຽນລະພາບ, ມີການເຊື່ອມໂຍງຢ່າງເລິກເຊິ່ງ ແລະ ກວ້າງຂວາງ ໃນສັງຄົມປະເທດປະຈໍາຖິ່ນ. ປັນຍາຊົນລຸ້ນໃໝ່ເຊື້ອສາຍຫວຽດນາມໜຸ່ມ ແລະ ມີຄວາມສາມາດ ພວມໄດ້ຮັບການສ້າງຕັ້ງຂຶ້ນ ແລະ ພັດທະນາ, ສຸມໃສ່ເຂົ້າໃນຫຼາຍຂົງເຂດປາຍແຫຼມຄື: ຄອມພິວເຕີ, ໂທລະຄົມ, ເອເລັກໂຕຼນິກ, ວັດຖຸອຸປະກອນໃໝ່, ຜະລິດເຄື່ອງຈັກ, ຊີວະສາດ...
ບັນດາສະມາຄົມ ຄະນະ ຊາວຫວຽດນາມອາໄສຢູ່ຕ່າງປະເທດສືບຕໍ່ໄດ້ຮັບການປັບປຸງ ແລະ ພັດທະນາ, ປະກອບສ່ວນໃນການເພີ່ມທະວີຄວາມສາມັກຄີໃນຊຸມຊົນ, ຮັກສາ ແລະ ເຜີຍແຜ່ສີສັນວັດທະນະທຳ ແລະ ມຸນເຊື້ອຂອງຊາດ. ຮາກຖານການເຄື່ອນໄຫວທາງດ້ານສາສະໜາຫຼາຍແຫ່ງຂອງຊາວຫວຽດນາມອາໄສຢູ່ຕ່າງປະເທດໄດ້ຮັບການສ້າງຕັ້ງຂຶ້ນໃນຊຸມປີຜ່ານມາ ແລະ ໄດ້ຮັບການຮັກສາບັນດາການເຄື່ອນໄຫວທາງດ້ານວັດທະນະທໍາ, ຄວາມສັດທາເຫຼື້ອມໃສຢ່າງສະໝໍ່າສະເໝີ. ຂະບວນການສອນ ແລະ ຮຽນພາສາຫວຽດນາມຂອງຊາວຫວຽດນາມອາໄສຢູ່ຕ່າງປະເທດນັບມື້ນັບໄດ້ຮັບການພັດທະນາ, ອໍານາດການປົກຄອງບາງແຫ່ງໄດ້ອະນຸຍາດໃຫ້ມີການສອນຄືການສອນພາສາຕ່າງປະເທດໃນຫຼາຍລະດັບການສຶກສາ.
ປະຊາຄົມຊາວຫວຽດນາມນັບມື້ນັບມີການຕິດພັນກັບບ້ານເກີດເມືອງນອນ, ໄດ້ ແລະ ພວມກາຍເປັນໜຶ່ງໃນບັນດາແຫຼ່ງກຳລັງສຳຄັນທີ່ປະກອບສ່ວນເຂົ້າໃນຂະບວນການສ້າງສາ, ປົກປັກຮັກສາ, ພັດທະນາ, ການເຊື່ອມໂຍງເຂົ້າກັບສາກົນຂອງປະເທດ ແລະ ຮັກສາ, ປັບປຸງການພົວພັນມິດຕະພາບຮ່ວມມືລະຫວ່າງ ຫວຽດນາມ ແລະ ບັນດາປະເທດ. ນັບມື້ນັບມີຫຼາຍນັກວິທະຍາສາດ, ນັກວິສາຫະກິດ, ນັກສິລະປິນທີ່ເປັນຊາວຫວຽດນາມອາໄສຢູ່ຕ່າງປະເທດກັບຄືນປະເທດເພື່ອດຳລົງຊີວິດ, ເຮັດວຽກ, ລົງທຶນ, ດຳເນີນທຸລະກິດ, ເຄື່ອນໄຫວດ້ານວັດທະນະທຳ, ສິລະປະ, ຕັ້ງໜ້າໃນການເຂົ້າຮ່ວມການສະເໜີກ່ຽວກັບບັນດານະໂຍບາຍແນວທາງຂອງລັດ.
ສິ່ງເປັນໜ້າເອົາໃຈໃສ່, ໄລຍະມໍ່ໆມານີ້ ໄດ້ປະກົດມີທ່າອ່ຽງຊາວຫວຽດນາມໜຸ່ມທີ່ເປັນຊາວຫວຽດນາມອາໄສຢູ່ຕ່າງປະເທດ, ນັບທັງບັນດາຊາວຫວຽດນາມ ທີ່ໄດ້ຕັ້ງຖິ່ນຖານ ແລະ ມີວຽກເຮັດງານທຳທີ່ໝັ້ນຄົງຢູ່ຕ່າງປະເທດ ກໍ່ໄດ້ກັບຄືນເມືອປະເທດເພື່ອສ້າງອາຊີບ; ສ້າງເຄືອຂ່າຍຊາວຫວຽດນາມອາໄສຢູ່ຕ່າງປະເທດລຸ້ນໜຸ່ມ, ຊຸກຍູ້ຫຼາຍແນວຄວາມຄິດ, ຂໍ້ລິເລີ່ມເພື່ອປະກອບສ່ວນໃຫ້ປະເທດຊາດ. ມີວິສາຫະກິດຫວຽດນາມຫຼາຍແຫ່ງໄດ້ເຊື່ອມຕໍ່, ຊຸກຍູ້ການຄ້າ, ນຳສິນຄ້າຫວຽດນາມອອກສູ່ຕະຫລາດສາກົນ, ໂຄສະນາວັດທະນະທຳ ແລະ ພາບພົດຂອງປະເທດຫວຽດນາມ ໄປຍັງເພື່ອນມິດໃນທົ່ວໂລກ.
ຄຽງຂ້າງບັນດາຄວາມສະດວກ, ປະຈຸບັນ ປະຊາຄົມພວມປະສົບກັບຄວາມຫຍຸ້ງຍາກ ແລະ ສິ່ງທ້າທາຍຈໍານວນໜຶ່ງ. ຊີວິດການເປັນຢູ່ຂອງຊາວຫວຽດນາມອາໄສຢູ່ຕ່າງປະເທດໃນບາງທ້ອງຖິ່ນຍັງປະສົບກັບຄວາມຫຍຸ້ງຍາກຫຼາຍຢ່າງ, ຖານະດ້ານກົດໝາຍຍັງບໍ່ມີຄວາມໝັ້ນຄົງ. ບັນດາສະມາຄົມ ຄະນະ ດັ້ງເດີມປະສົບກັບຄວາມຫຍຸ້ງຍາກໃນການຮັກສາ ແລະ ເປີດກວ້າງການເຄື່ອນໄຫວ, ກໍ່ສ້າງ ແລະ ພັດທະນາລຸ້ນຄົນສືບທອດ. ການຮັກສາ ແລະ ປົກປັກຮັກສາບັນດາຄຸນຄ່າມູນເຊື້ອວັດທະນະທຳຊົນຊາດ, ໃນນັ້ນມີພາສາຫວຽດນາມກໍ່ປະສົບກັບສິ່ງທ້າທາຍຫຼາຍຢ່າງ. ສິ່ງເຫຼົ່ານີ້ກໍ່ໄດ້ວາງອອກບັນດາຄວາມຮຽກຮ້ອງຕ້ອງການໃໝ່ໃນວຽກງານຫນູນຊ່ວຍປະຊາຄົມຊາວຫວຽດນາມອາໄສຢູ່ຕ່າງປະເທດໃນໄລຍະຕໍ່ໄປ.
ທີສອງ, ຂໍ້ສະຫລຸບ 12 ຢືນຢັນທັດສະນະທີ່ເປັນເອກະພາບຂອງພັກ ແລະ ລັດກ່ຽວກັບວຽກງານຊາວຫວຽດນາມອາໄສຢູ່ຕ່າງປະເທດ, ຍາມໃດກໍ່ຖື “ປະຊາຄົມຊາວຫວຽດນາມອາໄສຢູ່ຕ່າງປະເທດແມ່ນພາກສ່ວນໜຶ່ງທີ່ບໍ່ສາມາດຕັດແຍກອອກຈາກປະຊາຄົມຊົນຊາດຫວຽດນາມໄດ້”; ວຽກງານຊາວຫວຽດນາມອາໄສຢູ່ຕ່າງປະເທດ “ແມ່ນຄວາມຮັບຜິດຊອບຂອງທົ່ວລະບົບການເມືອງ ແລະ ຂອງທົ່ວປວງຊົນ”, “ໄດ້ສະແດງອອກມູນເຊື້ອແຫ່ງຄວາມມະຫາສາມັກຄີຊົນຊາດຢ່າງຄົບຖ້ວນ”.
ນີ້ແມ່ນທັດສະນະທີ່ລຸລ່ວງ ແລະ ມີລັກສະນະຫຼັກການເຊິ່ງໄດ້ສະແດງອອກໃນມະຕິ 36-NQ/TW, ຄຳສັ່ງ 45-CT/TW ຂອງກົມການເມືອງ ແລະ ບັນດາເອກະສານຊີ້ນຳອື່ນໆ. ມາຮອດປະຈຸບັນຄຸນຄ່າຍັງຄືເກົ່າ, ໃນສະພາບການທີ່ມີການຜັນແປທີ່ສັບສົນຢູ່ໃນໂລກ ແລະ ໃນພາກພື້ນ, ມີທັງກາລະໂອກາດ ແລະ ສິ່ງທ້າທາຍ, ວຽກງານຊາວຫວຽດນາມອາໄສຢູ່ຕ່າງປະເທດ ຕ້ອງໄດ້ຮັບການຜັນຂະຫຍາຍຢ່າງຮອບດ້ານ ແລະ ເຂັ້ມແຂງກວ່າອີກເພື່ອໃຫ້ຊາວຫວຽດນາມອາໄສຢູ່ຕ່າງປະເທດສະໜິດຕິດພັນກັບບ້ານເກີດເມືອງນອນ, ເສີມຂະຫຍາຍບົດບາດເປັນແຫຼ່ງຊັບພະຍາກອນມະນຸດທີ່ສໍາຄັນໃນການສ້າງສາ ແລະ ພັດທະນາປະເທດຊາດ ຢ່າງແທ້ຈິງ.
ທີສາມ, ຂໍ້ສະຫລຸບ 12 ສະແດງໃຫ້ເຫັນຄວາມຕັດສິນໃຈຂອງພັກ, ລັດ, ທົ່ວລະບົບການເມືອງ, ໃນນັ້ນມີຊາວຫວຽດນາມ ທັງຢູ່ພາຍໃນ ແລະ ຕ່າງປະເທດ ໃນການຍູ້ແຮງ, ຈັດຕັ້ງປະຕິບັດຢ່າງມີປະສິດທິຜົນ, ແທດຈິງກ່ວາອີກກ່ຽວກັບວຽກງານຊາວຫວຽດນາມອາໄສຢູ່ຕ່າງປະເທດໃນສະພາບການໃໝ່. ຂໍ້ສະຫຼຸບ 12 ໄດ້ຫັນເປັນລະອຽດຈິດໃຈຊີ້ນຳ “ການຈັດຕັ້ງປະຕິບັດຢ່າງຮອບດ້ານ ແລະ ເຂັ້ມແຂງກວ່າເກົ່າກ່ຽວກັບວຽກງານຊາວຫວຽດນາມອາໄສຢູ່ຕ່າງປະເທດ” ທີ່ໄດ້ລະບຸໃນເອກະສານຂອງກອງປະຊຸມໃຫຍ່ຄັ້ງທີ 13 ຂອງພັກ.
ບົນພື້ນຖານການສະຫຼຸບປະສົບການໃນການປະຕິບັດວຽກງານໃນໄລຍະຜ່ານມາ, ຂໍ້ສະຫລຸບ 12 ໄດ້ຍົກອອກຫຼາຍກຸ່ມໜ້າທີ່ວຽກງານ, ວິທີການແກ້ໄຂຮອບດ້ານ, ໃນນັ້ນມີການຍູ້ແຮງວຽກງານມະຫາສາມັກຄີຊົນຊາດ, ເສີມຂະຫຍາຍແຫຼ່ງຊັບພະຍາກອນມະນຸດຂອງຊາວຫວຽດນາມອາໄສຢູ່ຕ່າງປະເທດ; ເອົາໃຈໃສ່, ໜູນຊ່ວຍພໍ່ແມ່ພີ່ນ້ອງໃຫ້ມີຄວາມໝັ້ນຄົງທາງດ້ານຖານະກົດໝາຍ, ການດຳລົງຊີວິດຢູ່ປະເທດປະຈໍາຖິ່ນມີຄວາມໝັ້ນຄົງ, ພ້ອມກັນນັ້ນກໍ່ຍົກສູງປະສິດທິຜົນໃນການອະນຸລັກຮັກສາເອກະລັກວັດທະນະທຳຂອງຊາດ, ພາສາຫວຽດນາມ; ຂໍ້ມູນຂ່າວສານ, ການໂຄສະນາເຜີຍແຜ່ໄປສູ່ຊາວຫວຽດນາມອາໄສຢູ່ຕ່າງປະເທດ ແລະ ອົງການຈັດຕັ້ງກົງຈັກ, ກົນໄກການປະສານງານເຮັດວຽກກັບຊາວຫວຽດນາມອາໄສຢູ່ຕ່າງປະເທດ. ບັນດາກຸ່ມໜ້າທີ່ວຽກງານ, ວິທີການແກ້ໄຂທີ່ກ່າວມາຂ້າງເທິງສະແດງໃຫ້ເຫັນຄວາມຕັດສິນໃຈສ້າງເປັນບາດກ້າວໃຫຍ່ໃນວຽກງານຊາວຫວຽດນາມອາໄສຢູ່ຕ່າງປະເທດ.
-ກອງປະຊຸມໃຫຍ່ຄັ້ງທີ 13 ຂອງພັກໄດ້ວາງອອກທິດທາງ, ໜ້າທີ່ ແລະ ວິໄສທັດພັດທະນາປະເທດຊາດຮອດປີ 2045 ເພື່ອຫັນເປັນຕົວຈິງຄາດຫວັງໃນການສ້າງສາປະເທດໃຫ້ເຂັ້ມແຂງ, ວັດທະນາຖາວອນ, ປະຊາຊົນມີຄວາມຜາສຸກ. ທ່ານຕີລາຄາແນວໃດກ່ຽວກັບແຫຼ່ງຊັບພະຍາກອນມະນຸດ, ຄວາມໝາຍ ແລະ ແງ່ຫວັງຂອງຊາວຫວຽດນາມເຮົາທີ່ອາໄສຢູ່ຕ່າງປະເທດໃນການຮ່ວມເດີນທາງກັບປະເທດໃນການສ້າງຄວາມຈະເລີນຮຸ່ງເຮືອງ ແລະ ຄວາມຜາສຸກນັ້ນ?
ໃນປະຫວັດສາດຂອງຊົນຊາດ, ນ້ຳໃຈຮັກຊາດ, ມະຫາສາມັກຄີທົ່ວປວງຊົນທັງຊາດຍາມໃດກໍ່ແມ່ນກຳລັງແຮງອັນໃຫຍ່ຫຼວງເພື່ອຊ່ວຍໃຫ້ຫວຽດນາມຜ່ານຜ່າຄວາມຫຍຸ້ງຍາກ, ສິ່ງທ້າທາຍເພື່ອບືນຕົວຂຶ້ນສູ່ການມີທີ່ຕັ້ງບົດບາດ, ພາລະກິດອັນໃຫຍ່ຫຼວງຄືໃນປະຈຸບັນ. ຂໍ້ສະຫຼຸບ 12 ໄດ້ຢືນຢັນວ່າ: “ບໍ່ວ່າຈະຢູ່ໃສ, ຊາວຫວຽດນາມເຮົາທີ່ອາໄສຢູ່ຕ່າງປະເທດຍາມໃດກໍ່ມຸ່ງໄປສູ່ປະເທດຊາດ, ຕິດພັນກັບເລືອດເນື້ອກັບກົກເຄົ້າເຫງົ້າກໍຊົນຊາດ, ແມ່ນພາກສ່ວນໜຶ່ງທີ່ບໍ່ສາມາດຕັດແຍກອອກຈາກປະຊາຄົມຊົນຊາດຫວຽດນາມໄດ້; ແມ່ນແຫຼ່ງກຳລັງອັນສຳຄັນໃນການປະກອບສ່ວນເຂົ້າໃນພາລະກິດສ້າງສາ, ພັດທະນາ ແລະ ປ້ອງກັນປະເທດຊາດ”.
ໃນໄລຍະສົງຄາມຕໍ່ຕ້ານ, ນັກປັນຍາຊົນທີ່ເປັນຊາວຫວຽດນາມອາໄສຢູ່ຕ່າງປະເທດຫຼາຍຄົນຄື: ເຈີ່ນດ້າຍເຫງັຍ, ຟ້າມຮຸຍທົງ, ຫວໍກີວຮວນ, ເຈີ່ນຫືວເຕືອກ, ຫວໍດິ່ງກວີ່ງ, ດັ້ງວັນຫງື... ໄດ້ອາສາສະໝັກກັບຄືນປະເທດເພື່ອປະກອບສ່ວນເຫື່ອແຮງ, ພູມປັນຍາໃນການຕໍ່ສູ້ເພື່ອເອກະລາດຂອງຊາດ, ທ້ອນໂຮມປະເທດຊາດເປັນເອກະພາບ. ບໍ່ວ່າຈະຢູ່ບ່ອນໃດ ຈິດໃຈມຸ່ງໄປສູ່ປະເທດຊາດຂອງຊາວຫວຽດນາມຍາມໃດກໍ່ໄດ້ຮັບການສືບທອດ ແລະ ເສີມຂະຫຍາຍມາຮອດປະຈຸບັນ, ໄດ້ສະແດງໃຫ້ເຫັນຢ່າງຈະແຈ້ງໃນບັນດາໄລຍະທີ່ປະເທດຊາດປະສົບກັບຄວາມຫຍຸ້ງຍາກ, ພິເສດແມ່ນໃນສະພາບການແຜ່ລະບາດຂອງພະຍາດໂຄວິດ-19 ເຊິ່ງໄດ້ສົ່ງຜົນກະທົບຕໍ່ສຸຂະພາບ, ຊີວິດອິນຊີ, ສະພາບການພັດທະນາເສດຖະກິດ - ສັງຄົມ, ຊີວິດການເປັນຢູ່ຂອງປະຊາຊົນໃນທົ່ວໂລກ, ໃນນັ້ນມີຫວຽດນາມ.
ເຖິງວ່າພໍ່ແມ່ປະຊາຊົນຍັງປະສົບກັບຄວາມຫຍຸ້ງຍາກຫຼາຍຢ່າງກໍ່ຕາມ, ແຕ່ຍາມໃດກໍ່ມີຄວາມຕັ້ງໜ້າໃນການບໍລິຈາກເງິນ, ໜູນຊ່ວຍດ້ານຈິດໃຈ ແລະ ວັດຖຸ ເພື່ອຮ່ວມແຮງຮ່ວມໃຈກັບປະຊາຊົນພາຍໃນປະເທດໃນການຕ້ານໂລກລະບາດ. ໄລ່ຮອດປະຈຸບັນ, ຊາວຫວຽດນາມອາໄສຢູ່ຕ່າງປະເທດໄດ້ສົ່ງເງິນກວ່າ 60 ຕື້ດົ່ງ ເພື່ອໜູນຊ່ວຍປະເທດພ້ອມດ້ວຍອຸປະກອນການແພດຫຼາຍຢ່າງ; ພ້ອມກັນນັ້ນກໍ່ມີນັກທຸລະກິດ ແລະ ປັນຍາຊົນຢູ່ຕ່າງປະເທດຫຼາຍທ່ານໄດ້ເຂົ້າຮ່ວມການສະເໜີບັນດາຂໍ້ລິເລີ່ມ, ວິທີການແກ້ໄຂເພື່ອຄວບຄຸມໂລກລະບາດ ແລະ ພັດທະນາເສດຖະກິດ, ສັງຄົມໃນສະພາບການໃໝ່, ຕັ້ງໜ້າເຂົ້າຮ່ວມການເຊື່ອມໂຍງດ້ານການທູດວັກຊິນ.
ໃນວິວັດການພັດທະນາປະເທດຊາດ, ວິທະຍາສາດ-ເຕັກໂນໂລຊີ ໄດ້ຖືວ່າແມ່ນກຳລັງໜູນທີ່ສຳຄັນທີ່ສຸດ; ການພັດທະນາແຫຼ່ງຊັບພະຍາກອນມະນຸດ, ໂດຍສະເພາະແມ່ນແຫຼ່ງຊັບພະຍາກອນມະນຸດທີ່ມີຄຸນນະພາບສູງແມ່ນໜຶ່ງໃນສາມບາດກ້າວບຸກທະລຸຂອງຍຸດທະສາດ. ໃນຂະນະນັ້ນ, ມີ 80% ຂອງຊາວຫວຽດນາມເຮົາອາໄສຢູ່ຕ່າງປະເທດທີ່ພວມດໍາລົງຊີວິດຢູ່ບັນດາປະເທດທີ່ພັດທະນາ. ມີປະມານ 500.000 ຄົນ ແມ່ນປັນຍາຊົນ, ຜູ້ຊ່ຽວຊານ, ຮຽນຈົບລະດັບມະຫາວິທະຍາໄລຂຶ້ນໄປ.
ໃນຊຸມປີຜ່ານມາ, ຈຳນວນນັກຊ່ຽວຊານ, ປັນຍາຊົນທີ່ເປັນຊາວຫວຽດນາມອາໄສຢູ່ຕ່າງປະເທດໄດ້ເຂົ້າຮ່ວມການເຄື່ອນໄຫວດ້ານວິທະຍາສາດ ແລະ ເຕັກໂນໂລຢີຢູ່ຫວຽດນາມຍັງຄົງຮັກສາຢູ່ລະດັບປະມານ 300 – 500 ເທື່ອຄົນຕໍ່ປີ ແລະ ສືບຕໍ່ມີຫຼາຍການເຄື່ອນໄຫວປະກອບສ່ວນຢ່າງມີປະສິດທິຜົນໃຫ້ແກ່ພື້ນຖານວິທະຍາສາດ ແລະ ເຕັກໂນໂລຢີກໍ່ຄືການພັດທະນາຂອງຫວຽດນາມເວົ້າລວມ, ໃນນັ້ນມີບັນດາບັນຫາໃໝ່ຄື ການ Startup ປະດິດຄິດສ້າງ, ການປະຕິວັດອຸດສາຫະກຳ 4.0...
ຜູ້ຊ່ຽວຊານທີ່ເປັນຊາວຫວຽດນາມອາໄສຢູ່ຕ່າງປະເທດຫຼາຍຄົນພວມມີການຮ່ວມມືກັບບັນດາກະຊວງ, ຂະແໜງການ, ທ້ອງຖິ່ນ. ປັນຍາຊົນທີ່ເປັນຊາວຫວຽດນາມອາໄສຢູ່ຕ່າງປະເທດຫຼາຍຄົນໄດ້ຖ່າຍທອດເຕັກໂນໂລຊີໃໝ່, ແລກປ່ຽນປະສົບການ ແລະ ສະເໜີແນະນະໂຍບາຍໃນການປ້ອງກັນການລະບາດຂອງພະຍາດໂຄວິດ-19 ເຊັ່ນ: ທ່ານ ປອ. ໂຮ່ເຍີນ - ຊາວຫວຽດນາມອາໄສຢູ່ອາເມລິກາ, ທ່ານ ເຈີ່ນງອກຟຸກ - ຊາວຫວຽດນາມອາໄສຢູ່ຍີ່ປຸ່ນ, ທ່ານ ປອ. Peter ຫງວຽນ - ຊາວຫວຽດນາມອາໄສຢູ່ອາເມລິກາ, ທ່ານ ສຈ. ປອ ວິທະຍາສາດ ຫງວຽນກວກຊີ - ຊາວ ຫວຽດນາມອາໄສຢູ່ລັດເຊຍ...
ຜູ້ຊ່ຽວຊານ, ທ່ານໝໍທີ່ເປັນຊາວຫວຽດນາມອາໄສຢູ່ຕ່າງປະເທດຫຼາຍຄົນຢາກກັບຄືນປະເທດເພື່ອເຂົ້າຮ່ວມແນວໜ້າໃນການຕ້ານການລະບາດຂອງພະຍາດ ໂຄວິດ - 19 ຫຼື ລົງທະບຽນເຂົ້າຮ່ວມການໃຫ້ຄຳປຶກສາທາງໄກໃຫ້ແກ່ປະຊາຊົນພາຍໃນປະເທດໂດຍຜ່ານໂປແກມອອນໄລ ເຊັ່ນ "ຊ່ວຍຂ້ອຍ", ຊາວຫວຽດນາມອາໄສຢູ່ຕ່າງປະເທດຫຼາຍຄົນເປັນສະມາຊິກຂອງສູນເຕັກໂນໂລຢີ ໃນການປ້ອງກັນ ແລະ ສະກັດກັ້ນ Covid-19.
ອີກສິ່ງໜຶ່ງທີ່ລ້ຳຄ່າແມ່ນກຳລັງຂອງນັກປັນຍາຊົນໜຸ່ມໃນກຸ່ມອາຍຸ 25-40 ປີ ເຊິ່ງເປັນຊາວຫວຽດນາມອາໄສຢູ່ຕ່າງປະເທດລຸ້ນທີ 2, 3 ຫຼື ນັກສຶກສາຕ່າງປະເທດ, ເຖິງວ່າເຂົາເຈົ້າຍັງຕ້ອງເປັນຫ່ວງໃນຊີວິດການເປັນຢູ່, ການພັດທະນາຕົນເອງແຕ່ກໍ່ຍັງໃຫ້ຄວາມສຸດອົກສຸດໃຈຕໍ່ການພັດທະນາຂອງປະເທດຊາດ, ຊຸກຍູ້ການສ້າງບັນດາເຄືອຂ່າຍເຊື່ອມຕໍ່ຂອງນັກຊ່ຽວຊານ, ປັນຍາຊົນເປັນຕົ້ນແມ່ນ AVSE Global, ປະດິດຄິດສ້າງ Vietnam, VietChallenge, ການເດີນທາງVietnam, ສະຖາບັນບັນດິດໜຸ່ມຫວຽດນາມ... ນອກຈາກນັ້ນ, ຜູ້ອອກແຮງງານຫວຽດນາມທີ່ໄປເຮັດວຽກຢູ່ຕ່າງປະເທດ, ເຂົ້າເຖິງຂັ້ນຕ້ອນການເຮັດວຽກທີ່ກ້າວໜ້າ, ເຕັກໂນໂລຢີທີ່ທັນສະໄໝເມື່ອກັບເມືອປະເທດກໍ່ຈະກາຍເປັນແຫຼ່ງຊັບພະຍາກອນມະນຸດທີ່ມີຄຸນນະພາບ.
ຊາວຫວຽດນາມອາໄສຢູ່ຕ່າງປະເທດກໍ່ໄດ້ປະກອບສ່ວນແຫຼ່ງກໍາລັງສຳຄັນໃຫ້ແກ່ການພັດທະນາເສດຖະກິດ. ຕາມການສະຖິຕິຂອງກະຊວງແຜນການ ແລະ ການລົງທຶນແລ້ວ, ໄລ່ຮອດທ້າຍເດືອນ ຕຸລາ 2020, ບັນດາວິສາຫະກິດຂອງຊາວຫວຽດນາມອາໄສຢູ່ຕ່າງປະເທດໄດ້ລົງທຶນດ້ວຍຮູບແບບການລົງທຶນໂດຍກົງຈາກຕ່າງປະເທດ (FDI) ໃນ 360 ໂຄງການ ດ້ວຍຍອດຈຳນວນທຶນຈົດທະບຽນປະມານ 1,6 ຕື້ ໂດລາສະຫະລັດ, ຍັງບໍ່ໄລ່ຈຳນວນເງິນລົງທຶນທີ່ບໍ່ໜ້ອຍຂອງບັນດາວິສາຫະກິດຂອງຊາວຫວຽດນາມອາໄສຢູ່ຕ່າງປະເທດໃນຮູບແບບການລົງທຶນພາຍໃນປະເທດ (ນັບແຕ່ກົດໝາຍລົງທຶນປີ 2014 ໄດ້ປະກາດໃຊ້).
ຄຽງຄ້າງນັ້ນ, ຈຳນວນເງິນຝາກປະຈຳໄລຍະທີ່ຊາວຫວຽດນາມອາໄສຢູ່ຕ່າງປະເທດໄດ້ສົ່ງກັບປະເທດກໍ່ແມ່ນແຫຼ່ງກໍາລັງອັນໃຫຍ່ຫຼວງ, ປະກອບສ່ວນໃນການຮັກສາຄວາມດຸ່ນດ່ຽງການຊຳລະເງິນໃຫ້ໝັ້ນຄົງ, ຊຸກຍູ້ການເຕີບໂຕເສດຖະກິດຂອງປະເທດຊາດ. ນັບແຕ່ປີ 1993 - 2020, ຈຳນວນເງິນຂອງຊາວຫວຽດນາມອາໄສຢູ່ຕ່າງປະເທດສົ່ງກັບມາປະເທດຍາມໃດກໍ່ມີການເຕີບໂຕ, ໄດ້ບັນລຸ 175 ຕື້ ໂດລາສະຫະລັດ, ເກືອບເທົ່າກັບຈຳນວນທຶນ FDI ທີ່ໄດ້ປ່ອຍເງິນທັງໝົດ ແຕ່ປີ 1991 ມາຮອດປະຈຸບັນ. ນັກທຸລະກິດຫວຽດນາມຢູ່ຕ່າງປະເທດຫຼາຍຄົນພ້ອມກັບບັນດາລະບົບຮ້ານຄ້າ, ຮ້ານສັບພະສິນຄ້າ ແລະ ເຄືອຂ່າຍດຳເນີນທຸລະກິດຂອງຕົນ ກໍ່ ພວມມີຄວາມຕັ້ງໜ້າໃນການປະກອບສ່ວນເຂົ້າໃນການຊຸກຍູ້ການບໍລິໂພກ, ຈຳໜ່າຍ, ໂຄສະນາບັນດາຜະລິດຕະພັນຫວຽດນາມຢູ່ຕ່າງປະເທດ.
ສະຫຼຸບລວມແລ້ວ, ໃນສະພາບການການເມືອງ, ຄວາມໝັ້ນຄົງ, ເສດຖະກິດຂອງໂລກພວມມີການຜັນແປທີ່ສັບສົນ, ມີຄວາມຫຍຸ້ງຍາກ ແລະ ສິ່ງທ້າທາຍຫຼາຍຢ່າງ; ດ້ວຍນ້ຳໃຈຮັກຊາດ, ຍາມໃດກໍ່ມຸ່ງໄປສຸ່ບ້ານເກີດເມືອງນອນ ແລະ ກຳລັງບົ່ມຊ້ອນອັນໃຫຍ່ຫຼວງໃນດ້ານກຳລັງຄວາມຄິດ, ການເງິນ, ຊາວຫວຽດນາມເຮົາທີ່ອາໄສຢູ່ຕ່າງປະເທດຍາມໃດກໍ່ມີການຮ່ວມເດີນທາງພ້ອມກັບປະເທດຊາດ, ເປັນແຫຼ່ງກຳລັງທີ່ສຳຄັນເພື່ອປະກອບສ່ວນໃນການຈັດຕັ້ງປະຕິບັດເປົ້າໝາຍຮອດປີ 2030 ປະເທດເຮົາກາຍເປັນປະເທດກໍາລັງພັດທະນາທີ່ມີພື້ນຖານອຸດສາຫະກຳທັນສະໄໝ, ລາຍຮັບປານກາງສູງ, ຮອດປີ 2045 ກາຍເປັນປະເທດພັດທະນາ, ມີລາຍຮັບສູງ, ສືບຕໍ່ຍົກສູງຖານະບົດບາດ ແລະ ອິດທິພົນຊື່ສຽງສາກົນຂອງປະເທດຊາດ.
-ເພື່ອບັນລຸໄດ້ທັງລວງເລິກ ແລະ ມີປະສິດທິຜົນຕາມຄວາມຄາດຫວັງ, ໃນໄລຍະຈະມາເຖິງວຽກງານຊາວຫວຽດນາມອາໄສຢູ່ຕ່າງປະເທດຈະໄດ້ຈັດຕັ້ງປະຕິບັດຕາມທິດທາງໃຫຍ່ໃດ? ມີບັນດາຈຸດໃດແດ່ທີ່ພວກເຮົາຕ້ອງປ່ຽນແປງເພື່ອສ້າງການບຸກທະລຸທີ່ແທດຈິງເພື່ອບັນລຸເປົ້າໝາຍທີ່ໄດ້ວາງອອກ?
ໃນໄລຍະຈະມາເຖິງ, ເພື່ອຕອບສະໜອງໄດ້ຕາມຄວາມຮຽກຮ້ອງຕ້ອງການພັດທະນາຂອງປະເທດຊາດ ກໍ່ຄື ຂອງຊາວຫວຽດນາມອາໄສຢູ່ຕ່າງປະເທດ, ວຽກງານສໍາລັບຊາວຫວຽດນາມອາໄສຢູ່ຕ່າງປະເທດຕ້ອງປະຕິບັດຕາມບັນດາກຸ່ມໜ້າທີ່ວຽກງານ, ວິທີການແກ້ໄຂຈຸດສຸມທີ່ຂໍ້ສະຫຼຸບໄດ້ວາງອອກ. ໃນໄລຍະຈະມາເຖິງ, ລັດຖະບານຈະອອກມະຕິປະກາດໃຊ້ກ່ຽວກັບ ໂຄງການປະຕິບັດງານຂອງລັດຖະບານກ່ຽວກັບວຽກງານຊາວຫວຽດນາມອາໄສຢູ່ຕ່າງປະເທດໄລຍະ 2021-2026 ເພື່ອຈັດຕັ້ງປະຕິບັດຂໍ້ສະຫຼຸບ 12, ໃນນັ້ນມີການມອບໜ້າທີ່ວຽກງານລະອຽດໃຫ້ບັນດາກະຊວງ, ຂະແໜງການ ແລະ ທ້ອງຖິ່ນ ສຸມໃສ່ໃນການຈັດຕັ້ງປະຕິບັດວິທີການແກ້ໄຂຈໍານວນໜຶ່ງເຊິ່ງມີລັກສະນະບຸກທະລຸ ຄືດັ່ງຕໍ່ໄປນີ້:
ທີໜຶ່ງ, ຕ້ອງຕັ້ງໜ້າຈັດຕັ້ງປະຕິບັດບັນດາມາດຕະການເພື່ອເພີ່ມທະວີມະຫາສາມັກຄີທົ່ວປວງຊົນທັງຊາດ, ໃນນັ້ນມີການເພີ່ມທະວີການປຸກລະດົມບັນດາບຸກຄົນເຊິ່ງເປັນຊາວຫວຽດນາມອາໄສຢູ່ຕ່າງປະເທດທີ່ຍັງມີຄວາມຄິດຕາຍຕົວ, ຂາດຂໍ້ມູນຂ່າວສານກ່ຽວກັບສະພາບການພາຍໃນປະເທດ. ນີ້ແມ່ນວິທີການແກ້ໄຂຢ່າງມີປະສິດທິຜົນໃນໄລຍະຍາວ, ປະກອບສ່ວນໃນການປັບປຸງຄວາມໄວ້ເນື້ອເຊື່ອໃຈ, ປ່ຽນໃໝ່ຄວາມຮັບຮູ້ຂອງປະຊາຄົມ, ຜ່ານນັ້ນກໍ່ລະດົມແຫຼ່ງກຳລັງເພື່ອຮັບໃຊ້ສິດຜົນປະໂຫຍດຂອງປະເທດຊາດ, ຊົນຊາດ.
ທີສອງ, ຕ້ອງເພີ່ມທະວີບັນດາວິທີການແກ້ໄຂເສີມຂະຫຍາຍແຫຼ່ງກຳລັງຂອງຊາວຫວຽດນາມອາໄສຢູ່ຕ່າງປະເທດປະກອບສ່ວນເຂົ້າໃນພາລະກິດແຫ່ງການພັດທະນາປະເທດຊາດ, ຈຸດສຸມແມ່ນການຄົ້ນຄວ້າປັບປຸງບູລະນະບັນດາກົນໄກ, ນະໂຍບາຍທີ່ເໝາະສົມເພື່ອດຶງດູດນັກຊ່ຽວຊານ, ປັນຍາຊົນເຊິ່ງເປັນຊາວຫວຽດນາມອາໄສຢູ່ຕ່າງປະເທດທີ່ມີຄວາມຮູ້ດ້ານວິຊາຊີບສູງ; ຫັນບັນດາການເຄື່ອນໄຫວຂອງສະມາຄົມຄະນະຊາວຫວຽດນາມອາໄສຢູ່ຕ່າງປະເທດໃຫ້ມີຄວາມຫຼາກຫຼາຍເປັນຕົ້ນຄື: ການສ້າງຕັ້ງບັນດາສະໂມສອນຊາວຫວຽດນາມອາໄສຢູ່ຕ່າງປະເທດ, ສະມາຄົມນັກທຸລະກິດທີ່ເປັນຊາວຫວຽດນາມ ອາໄສຢູ່ຕ່າງປະເທດ, ສະມາຄົມນັກຊ່ຽວຊານຕາມຂະແໜງການ, ຂົງເຂດ... ນີ້ຈະແມ່ນກົນໄກ, ຂອບເຂດທີ່ສ້າງສິ່ງອໍານວຍຄວາມສະດວກໃຫ້ແກ່ຊາວຫວຽດນາມອາໄສຢູ່ຕ່າງປະເທດປະກອບສ່ວນຢ່າງຕັ້ງໜ້າເຂົ້າໃນການພັດທະນາເສດຖະກິດ - ສັງຄົມຂອງປະເທດໃຫ້ຫຼາຍກວ່າອີກ.
ທີສາມ, ຕ້ອງຍູ້ແຮງບັນດາການເຄື່ອນໄຫວໜູນຊ່ວຍປະຊາຄົມຊາວຫວຽດນາມອາໄສຢູ່ຕ່າງປະເທດໃນການຮັກສາພາສາຫວຽດນາມ, ເສີມຂະຫຍາຍສີສັນວັດທະນະທຳ ແລະ ມູນເຊື້ອອັນດີງາມຂອງຊົນຊາດ. ໃນນັ້ນ, ການເພີ່ມທະວີການປ່ຽນແປງໃໝ່, ຍົກສູງປະສິດທິຜົນຂອງວິທີສອນ ແລະ ຮຽນພາສາຫວຽດນາມກໍ່ມີບົດບາດສຳຄັນ, ຊ່ວຍໃຫ້ພໍ່ແມ່ປະຊາຊົນສາມາດຮັບເອົາ, ອະນຸລັກຮັກສາ ແລະ ເສີມຂະຫຍາຍບັນດາຄຸນຄ່າວັດທະນະທຳ, ມູນເຊື້ອຊົນຊາດ. ລະອຽດແມ່ນຕ້ອງເພີ່ມທະວີບັນດາການເຄື່ອນໄຫວສິດສອນພາສາຫວຽດນາມທາງອອນລາຍ, ຍົກສູງກຳລັງຄວາມສາມາດ, ຄຸນນະພາບຂອງຖັນແຖວຄູອາຈານ, ຜູ້ອາສາສະໝັກທີ່ເປັນຊາວຫວຽດນາມອາໄສຢູ່ຕ່າງປະເທດ; ຄົ້ນຄວ້າ, ຮຽບຮຽງບັນດາຫຼັກສູດການຮຽນ ແລະ ການສອນພາສາຫວຽດນາມທີ່ເໝາະສົມກັບລັກສະນະສະເພາະຂອງປະເທດປະຈໍາຖິ່ນ ກໍ່ຄື ຈຸດພິເສດຂອງແຕ່ລະຊຸມຊົນ, ສາມາດຫັນເປັນດິຈິຕອນ, ສ້າງຄວາມສະດວກໃນການນຳໃຊ້ໃຫ້ແກ່ພໍ່ແມ່ປະຊາຊົນ. ການຄົ້ນຄວ້າ, ຄັດເລືອກວັນເຊີດຊູພາສາຫວຽດນາມ ພ້ອມກັບບັນດາການເຄື່ອນໄຫວທີ່ມີຄວາມໝາຍທັງຢູ່ພາຍໃນປະເທດ ແລະ ຢູ່ບັນດາປະເທດປະຈໍາຖິ່ນທີ່ມີຊາວຫວຽດນາມອາໄສຢູ່ເປັນຈຳນວນຫຼາຍກໍ່ຈະສ້າງການປ່ຽນແປງຢ່າງຕັ້ງໜ້າເພື່ອຊຸກຍູ້ຂະບວນການພາສາຫວຽດນາມ ໃນຊຸມຊົນ.
ທີສີ່, ການໂຄສະນາເຜີຍແຜ່, ຂໍ້ມູນຂ່າວສານການຕ່າງປະເທດມຸ່ງໄປສູ່ປະຊາຄົມຊາວຫວຽດນາມອາໄສຢູ່ຕ່າງປະເທດຕ້ອງເພີ່ມທະວີໃນການປ່ຽນໃໝ່ດ້ານເນື້ອໃນ, ຈິນຕະນາການ ແລະ ວິທີການເພື່ອມີການຖະແຫຼງຂ່າວຢ່າງທັນເວລາກ່ຽວກັບສະພາບການຂອງປະເທດ ແລະ ແນວທາງນະໂຍບາຍຂອງພັກ, ລັດຂອງພວກເຮົາ, ພ້ອມກັນນັ້ນກໍ່ຮັບໃຊ້ຄວາມຕ້ອງການດ້ານຂ່າວສານວັດທະນະທຳຂອງປະຊາຄົມ. ຄຽງຄ້າງນັ້ນ, ກໍ່ຕ້ອງເສີມຂະຫຍາຍບັນດາພາຫະນະສື່ມວນຊົນທີ່ຫຼາກຫຼາຍຂອງປະຊາຄົມ, ເພີ່ມທະວີການຮ່ວມມືກັບສື່ມວນຊົນຊາວຫວຽດນາມອາໄສຢູ່ຕ່າງປະເທດເພື່ອກຳໄດ້ແນວຄິດຈິດໃຈ, ຄວາມຮູ້ສຶກທາງໃຈ ແລະ ຄວາມມຸ່ງມາດປາດຖະໜາຂອງຊາວຫວຽດນາມອາໄສຢູ່ຕ່າງປະເທດຢ່າງທັນການ... ບັນດາອົງການຂ່າວສານ, ສື່ມວນຊົນພາຍໃນປະເທດຕ້ອງສືບຕໍ່ຮ່ວມເດີນທາງ, ສະແດງຄວາມນັບຖືຕໍ່ບັນດາການປະກອບສ່ວນທີ່ມີຄວາມໝາຍຂອງຊາວຫວຽດນາມອາໄສຢູ່ຕ່າງປະເທດໃນພາລະກິດແຫ່ງການສ້າງສາ, ພັດທະນາ ແລະ ປ້ອງກັນປະເທດຊາດ, ຊ່ວຍໂຄສະນາເຜີຍແຜ່ນ້ຳໃຈຮັກຊາດ, ຄວາມແບ່ງປັນຂອງປະຊາຄົມຊາວຫວຽດນາມອາໄສຢູ່ຕ່າງປະເທດ ທີ່ມີຕໍ່ກັບປະຊາຊົນພາຍໃນປະເທດ.
ທີຫ້າ, ເພີ່ມທະວີກົນໄກປະສານງານລະຫວ່າງບັນດາອົງການ, ຂະແໜງການໃນວຽກງານຊາວຫວຽດນາມອາໄສຢູ່ຕ່າງປະເທດ; ກໍ່ສ້າງອົງການຈັດຕັ້ງຕາມທິດກະທັດຮັດ, ມີຜົນສັກສິດ, ມີປະສິດທິຜົນ; ຖືເປັນສໍາຄັນວຽກງານກໍ່ສ້າງ, ບໍາລຸງສ້າງ ຖັນແຖວພະນັກງານທີ່ເຮັດວຽກງານຊາວຫວຽດນາມອາໄສຢູ່ຕ່າງປະເທດ, ພິເສດແມ່ນບັນດາພາກສ່ວນທີ່ເຮັດວຽກໂດຍກົງຢູ່ປະເທດປະຈໍາຖິ່ນເພື່ອຕອບສະໜອງຄວາມມຸ່ງມາດປາດຖະໜາອັນຊອບທໍາຂອງພໍ່ແມ່ປະຊາຊົນຢ່າງທັນການ, ແທດຈິງ, ມີປະສິດທິຜົນ.
-ຂໍຂອບໃຈທ່ານ!
ໄຊພອນ